Söz ehtiyatı

– Leytenant, sən öz əsgərlərinlə arxamızca gəl. Şəhərin girişində qırğın olacaq. Baş çıxara bilməzsən.

Başa düşə bilmirdim, komandir qayğıma qalır, yoxsa Şuşaya birinci girmək şərəfini heç kimlə bölüşmək istəmir? İstənilən halda əmrə tabe olub əsgərlərimlə arxa cərgələrdə yer tutdum.

Şəhərin girişində, doğrudan da, əsl cəhənnəm idi. Düşmən gülləsi baş qaldırmağa imkan vermirdi. Mən ötən bir ayda bir neçə döyüşdə iştirak etmişdim. Amma beləsini görməmişdim.

Nəhayət, bizim snayperlər düşmənin bir neçə pulemyotçusunu susdurdu. Elə bu vaxt şəhərin girişində mayor Əsədov göründü. Əlində üçrəngli bayrağımızı tutmuşdu. Onun hayqırtısı atəş səslərini batırdı:

– Haydı, əsgərlərim, irəli! Şuşa bizimdir!

Elə bu zaman o, yanında partlayan qumbaranın toz-dumanı içində görünməz oldu. Mən qeyri-ixtiyari ayağa qalxıb əsgərlərimi hücuma səslədim və irəli atıldım. Şəhərə daxil olanda qala divarının yanında yerə uzanmış Əsədovu gördüm. Cəld ona yaxınlaşdım:

– Komandir, yaralanmısınız? – Yaralanmışam... Mən ölürəm, oğul, – mayor titrək səslə deyib əlindəki bayrağı mənə uzatdı. – Al bunu, qala divarının üstündən asarsan. Elə edin ki, səhərə kimi bu mənfurların izi-tozu da mənim şəhərimdə qalmasın! Sonra o, huşunu itirdi. Mən onun çiynindən tutub silkələdim: – Komandir!.. Komandir!.. Bir söz deyin... Sağsınız?! O, son sözlərini demək üçün bir daha gözünü açdı: – Vətən sağ olsun, oğul!.. – dedi və gözlərini həmişəlik yumdu. Rafiq Ələkbəroğlu |

| Söz ehtiyatı

e |  | Cədvəldən və nümunədən istifadə etməklə taqım və tabor sözlərinin izahını verin.
Hərbi birlik | Heyəti | Rəhbəri | Əlavə məlumat
alay | 1300 –3000 | polkovnik | 3 və ya 4 tabordan ibarətdir.
tabor | 300–1300 | kapitan, mayor | Silahlarına görə tank taboru, piyada taboru, topçu taboru kimi növləri vardır.
taqım | 25-26 | leytenant | Piyada və topçu dəstələrindən ibarətdir.
Nümunə Alay – üç-dörd tabordan, 1300–3000 nəfərdən ibarət hərbi birlik.